Archbishop Ncube Voramba Nyaya Yeupombwe Yavari Kupomerwa
Magweta aArchbishop Pius Ncube anoti ari kupikisa mumatare nyaya yehupombwe yavari kupomerwa
Mutungamiri we Roman Catholic muBulawayo, Archbishop Pius Ncube, vari kupomerwa mhosva yekuita zvehupombwe nemumwe mukadzi anogara muguta iri. NeMuvhuro, nhepfenyuro ye ZBC yakaburitsa nyaya yekuti murume wa Rosemary Sibanda, VaOnesimo Sibanda, vanonzi vari kuda kuripwa 20 billion Zimbabwe dollars naVaNcube, avo vari kupomerwa mhosva yekuita zvehupombwe. Mapepanhau ehurumende aburitsawo mifananidzo inzoni ndeya VaNcube vari mumba mavo nemukadzi uyu. VaNcube vari kuramba kutaura nezvenyaya iyi, uye mhosva yavari kupomerwa. Munyori musangano re Zimbabwe Catholic Bishops Conference, Father Frederick Chiromba, vaudza Studio 7 kuti sangano ravo harisati razeya nyaya iyi, uye vachazobuditsa zvizere kana vabuda nechisungo pane zviri kuitika izvi. Gweta riri kumirira Archbishop Ncube, VaNicholas Matonsi, vaudza Studio 7 kuti vaendesa magwaro kudare redzimhosva, ekuramba mhosva iyi. VaMathonsi, vati havatenderani nemabatirwo ari kuitwa nyaya iyi nehurumende yekubuditsa hwavari kuti humbowo, mumabepanhau pamwe nedzinhepfenyuro, sezvo izvi zviri zvinhu zvinozofanirwa kubuditswa mumatare edzimhosva. Doctor Lovemore Madhuku inyanzvi munyaya dzemitemo, uye vanodzidzisa pa University of Zimbabwe. Mutori wenhau we Studio 7 Carole Gombakomba ,aita hurukuro naVaMadhuku kuti tinzwe kuti danho ratorwa nemagweta aVa Ncube, rinorevei. Tichiri panyaya iyi, nyanzvi mune zvematongerwo enyika dzinoti zviri pachena kuti kana dai Archbishop Ncube vaine mhosva panyaya iyi, zviri pachena kuti zvematongerwo enyika, ndizvo zvave kuendeswa pamberi, sezvo VaNcube vanga vari munhu anoshoropodza huipi hwehurumende. Doctor John Makumbe vanodzidzisa pa University of Zimbabwe, uyezve vari nyanzvi mune zvematongerwo enyika, vaudza Carole Gombakomba weStudio7 kuti kutadza kwaVa Ncube hakuneyi nekutadza kutonga kwehurumende yaVa Mugabe. Dzimwe Nhau Kubva ku Studio 7...